钦定古今图书集成/明伦汇编/氏族典/第145卷 > 《廖用贤尚友录》 > 孙峻
## 钦定古今图书集成/明伦汇编/氏族典/第145卷 > 《廖用贤尚友录》 > 孙峻

按《吴志孙峻传》：“峻字子远，孙坚弟静之曾孙也。静生
暠，暠生恭，为散骑侍郎。恭生峻。少便弓马，精果胆决。
孙权末，徙武卫都尉，为侍中。权临薨，受遗辅政，领武
卫将军，封都乡侯。既诛诸葛恪，迁丞相大将军，督中
外诸军事，假节，进封富春侯。峻素无重名，骄矜险害，
多所刑杀，百姓嚣然。五凤二年，魏将毋丘俭、文钦以”
众叛，与魏人战于乐嘉。峻袭寿春，会钦败降，军还。是
岁，蜀使来聘，将军孙仪、孙邵、《𬘭恂》等欲因会杀峻，事
泄，仪等自杀。其明年，文钦说峻征魏，峻使钦与吕据、
车骑刘纂、镇南，朱异、前将军唐咨自江都入淮、泗，以
图青、徐。峻至石头饯之，入据营，据御军齐整，峻恶之，
称心痛去。遂梦为诸葛恪所击，恐惧发病死，时年三
十八。